SKRIFTLIG FORESPØRGSEL E-0661/01

af Philip Bushill-Matthews (PPE-DE) til Kommissionen

(6. marts 2001)

Om: Det Europæiske Råd i Lissabon og investeringer

Det Europæiske Råd i Lissabon i 2000 opfordrede Rådet og Kommissionen til sammen med medlemsstaterne, hvor det er relevant, at forbedre miljøet for private forskningsinvesteringer, FoU-partnerskaber og nye højteknologiske virksomheder ved hjælp af skattepolitik, risikovillig kapital og støtte fra EIB. Hvilke skridt, især med konkrete eksempler, er der siden Lissabon-topmødet taget på dette område?

Svar afgivet på Kommissionens vegne af Philippe Busquin

(4. maj 2001)

Siden Det Europæiske Råds møde i Lissabon er der blevet iværksat en række forskellige aktioner på europæisk plan med henblik på at stimulere de private investeringer i forskning og teknologisk innovation.

Opbygningen af net bestående af aktører inden for forskning og innovationsfinansiering med risikokapital, der sker som led i fællesskabsinitiativer, er blevet intensiveret med henblik på at stimulere oprettelsen af teknologivirksomhed og disses vækst. I Kommissionens forslag af 21. februar 2001 om forskningsrammeprogrammet for 2002-2006(1) understreges det, at ekspertisenettene og de integrerede projekter nødvendigvis indebærer verificerbare aktiviteter til forvaltning, overførsel og nyttiggørelse af den producerede viden. De integrerede projekter er generelt meget omfattende og baseret på et offentligt/privat partnerskab. De vil indebære mobilisering af betydelige midler omkring klart definerede mål.

For at anspore til en bedre udnyttelse af de skattemæssige foranstaltninger inden for forskning og innovation vil Kommissionen i nær fremtid indlede en undersøgelse med henblik på at finde frem til den bedste praksis på dette område.

I Kommissionens meddelelse til Det Europæiske Råds møde i Stockholm den 23.-24. marts 2001 med titlen Udnyttelse af Den Europæiske Unions potentiale konsolidering og udbygning af Lissabonstrategien, gav Kommissionen udtryk for, at den havde til hensigt at revidere rammerne for statsstøtte til forskning og teknisk udvikling inden udgangen af 2001.

På forslag af Kommissionen vedtog Rådet den 20. december 2000 et flerårigt program til fremme af virkelysten og iværksætterånden, specielt med henblik på de små og mellemstore virksomheder (2001-2006), hvor der lægges særlig vægt på de finansielle instrumenter, herunder oprettelsen af innovative virksomheder ved hjælp af tilførsel af risikokapital.

Den Europæiske Investeringsbank (EIB) har lanceret sit innovation 2000-initiativ, hvis sigte er at øge finansieringen af forskningen og risikokapitalen. EIB har fordoblet sin finansielle dækning af investeringskapitalen til 2 mia. EUR frem til 2003.

Man har identificeret tre områder, hvor der er mulighed for samarbejde og fælles aktioner mellem Kommissionen og EIB inden for forskning og innovation: forskningsinfrastruktur, markedsorienteret forskning og udvikling på industriområdet samt finansiering af højteknologivirksomheder (opstart) og væksthuse med risikokapital. Målet er at etablere en samarbejdsramme for at fremme komplementariteten og synergien mellem de to institutioner.

(1) KOM(2001) 94 endelig udg.